Міколай Антонавіч Ільючык нарадзіўся 10 красавіка 1966 г. ў весцы Багданаўка Лунінецкага раёна ў вялікай сялянскай сям’і. У 1983 годзе скончыў мясцовую сярэднюю школу. Затым былі гады навучання ў Беларускай сельскагаспадарчай акадэміі (1988-1994), служба ў войску (1984-1986), потым праца ў калгасе на пасадзе інжэнера. З 1995 па 2011 год Мікола Ільючык узначальваў аварыйна-выратавальны пост у Лунінецкім аддзеле па надзвычайных сітуацыях (1995-2011). Зараз працуе карэспандэнтам штотыднёвіка “Информ-прогулка”.

Цяга да літаратурнай творчасці выявілася ў дзіцячыя гады. Першыя вершы былі апублікованы ў газетах ”Советская армия” і “Знамя юности”. Па-сур’ёзнаму звярнуўся да напісання вершаў і прозы ў пачатку 2000-х. Займаўся таксама перакладамі з рускай і ўкраінскай моваў для беларускай дыяспары ў Амерыцы, рабіў пераклады асобных кніг і раздзелаў Бібліі на беларускую мову. Літаратурныя творы Міколы Ільючыка друкаваліся ў часопісах “Дзеяслоў”, ”Благодать”, газетах “Літаратурная Беларусь”, “Инфом-прогулка”, ”Вита-информ”, ”Газета па–лунінецку”, ”Волат”, ”Чырвоная звязда”,” “Наша Ніва”, “Літаратура і мастацтва”, ”Заря”, “Наша слова,” Ганцавічскі час”, у калектыўных зборніках “Жырандоля”, “Прамень надзеі”, “Ход времени”, ”Пад залатым купалам”, “Калі цвіла чаромха”. і іншыя.

На сёння ў набытку Мікалая Ільючыка зборнікі вершаў “Дзе жыве душа” (2004)”, Шматкроп’е кропель” (2006), зборнік прозы “Роспач і надзея” (2007), кніга для дзяцей ”Цуд на каляды” (2003), па апавяданню “Цуд на каляды“ запісана радыёпастаноўка на CD (2015) і таксама два песенныя дыскі са спевамі на словы Міколы Ільючыка “Мелодыі душы (2004) і “Ад зямлі да неба” (2008). На рахунку М. Ільючыка і дакументальная аповесць, выдадзеная асобнай кнігай “У памяти в долгу” (2010), - пра гісторыю аднаго помніка. Яе вастрыня і ў знешніх падзеях нашых дзён, і ў далёкім цяпер 1941 годзе, і ў маральным людкім выбары. Кніга напісанана на падставе рэальных фактаў. Мікола Ільючык адзін з нямногіх жыхароў нашай рэспублікі, які па ўласнай ініцыятыве і практычна за свае грошы ўзвёў хай сціплы, але ўсё ж помнік на месцы гібелі ад рук нацыстаў габрэяў - жыхароў вёскі Багданаўка. 2 жніўня 2006 г. помнік быў урачыста адкрыты.

У траўні 2008 года Мікалай Антонавіч Ільючык быў прыняты ў ГА “Саюз беларускіх пісьменнікаў”.